
Mellékletek: -
E L Ő T E R J E S Z T É S

Sülysáp Nagyközség Önkormányzata Képviselő-testületének

2011. december 14-én tartandó munkaterv szerinti ülésére

2. napirendhez

Tárgy: 2012. évi költségvetés előkészítése

Tisztelt Képviselő-testület!

A Képviselő-testület előző ülésén a polgármester úr – az államháztartásról szóló 1992. évi XXXVIII. törvényben foglaltaknak megfelelően – előterjesztette az önkormányzat 2012. évi költségvetési koncepcióját, mely meghatározza a költségvetés tervezésének főbb irányelveit.

A helyi önkormányzatok tervezési rendszere szorosan kapcsolódik az államháztartás alrendszeréhez, a központi költségvetéshez. Az önkormányzatok költségvetése az államháztartás része, ahhoz teljes pénzforgalmával kapcsolódik. Alapjogszabály a helyi önkormányzatokról szóló 1990. évi LXV. törvény, de mivel az önkormányzat az államháztartás egyik alrendszere az államháztartáshoz kapcsolódó szabályozásokat az államháztartásról szóló 1992. évi XXXVIII. tv. és az államháztartás működési rendjéről szóló 292/2009. (XII. 19) Kormányrendelet, az adott költségvetési évre vonatkozó előírásait pedig az adott évi költségvetési törvény tartalmazza.

1. Állami támogatások

A 2012. évre vonatkozó költségvetési törvény még nem került elfogadásra, de a beterjesztett 2012. évi költségvetési törvényjavaslat 2.6.2 Helyi önkormányzatok támogatása című fejezetének indoklása szerint az önkormányzati finanszírozási rendszer feladatfinanszírozáshoz kapcsolódó, 2013-tól történő jelentős átalakítása előtt a normatív hozzájárulások és támogatások rendszerében alapvető változások nem történnek. 

A beterjesztett javaslat mellékletében szereplő normatív támogatások mértéke nem változott, de bizonyos támogatások átkerültek a kötött felhasználású támogatások közé, úgy mint a tankönyv, a kedvezményes gyermekétkeztetés, illetve a közoktatási informatikai feladatok támogatása, garanciát teremtve e területekhez kapcsolódó kötelezettségek teljesítésére.

A 2012. évi normatív állami támogatások iránti önkormányzati igényt – a beterjesztett költségvetési törvényjavaslat 3. és 8. sz. melléklete alapján – benyújtottuk a Magyar Államkincstár felé, azonban a támogatás mértéke – a csökkenő létszámadatok miatt (oktatás) – várhatóan alacsonyabb lesz a 2011. évinél.

2. Dologi kiadások
A parlament elfogadta a  stabilizációt megalapozó törvényeket is, melyek több adónem, többek között az áfa, az szja, a regisztrációs adó, a gépjárműadó, vonatkozásában is változást hoztak. Az e tárgyban elfogadott törvénymódosítások szintén befolyásolják a költségvetés tervezését, legfőképpen az áfa, ami 27 %-ra emelkedett. Ez az emelkedés nagymértékben befolyásolja a dologi kiadásokat, mert – mint tudjuk – ez mind a szolgáltatások, mind pedig a termékek árát növeli. Ennek okán, ha nem tervezünk csak bázis szinten, akkor is kb. 2 %-os többletkiadással kell számolni a dologi kiadások szintjén.

3. Személyi jellegű kifizetések
A személyi jövedelemadóról szóló 1995. évi CXVII. törvény módosítása megszünteti az adójóváírás intézményét, és megváltoztatja az adóalap-kiegészítés figyelembevételének rendszerét. Az összevont adóalapba tartozó jövedelem 2 millió 424 ezer forintot meg nem haladó részéig január 1-jétől nem kell adóalap-kiegészítést alkalmazni (= csak a 202.000.- Ft/hó fölötti  jövedelmek után kell a szuperbruttót figyelembe venni 27 %). Ugyanakkor kimondja a törvény, hogy a kiesett jövedelmeket kompenzálni kell.

A kormány gazdaságfejlesztési céljait szolgáló intézkedés, hogy a béren kívüli juttatásoknál nagyobb hangsúlyt kap a Széchenyi Pihenő Kártya. Ezen belül a maximálisan adható összegek:  
· szálláshely             
225.000.-Ft/év

· vendéglátás           
150.000.-Ft/év

· szabadidő                
75.000.-Ft/év

Az étkezési utalványok közül a hideg étkezési utalvány 2012. októberig adható, legfeljebb 5.000.-Ft/hó mértékben, a meleg étkezés igénybevétele a SZÉP-kártya vendéglátás  kártyájával történhet. Illetve továbbra is a korábbi szabályok szerint adható az iskolakezdési támogatás, helyi utazási bérlet, iskolarendszerű képzés költségeinek átvállalása, de az internet szolgáltatás számla ellenében történő megtérítése kikerül ebből a körből. A juttatások 16 %-os szja mellett évi 500 ezer forintig adhatók.
A társadalombiztosítás és ennek fedezetére vonatkozó módosítások alapján egységesen 27 % járulékot kell a munkáltatóknak megfizetnie a kifizetett jövedelmek után. A munkavállalót terhelő járulékok mértéke: nyugdíjjárulék, illetve magánnyugdíj tagdíj 10 %, az egészségbiztosítás 8,5 % (4 % természetbeni, 3 % pénzbeli, 1,5 % munkaerő-piaci járulék).

4. Egyebek
A gépjárműadóról szóló 1991. évi LXXXII. törvény módosítása a cégautó adót módosította, a havi 7.000.-, illetve 15.000.-Ft helyett, KW és környezetvédelmi osztály jelzés alapján kell megfizetni az adózónak, ami elvileg bevétel-növekedést jelenthet az önkormányzat számára.
A 2012. évi költségvetés tervezésénél bizonytalansági tényezőként hat a közoktatás átszervezése, illetve a közigazgatás átszervezése. Jelen pillanatban nincs információnk arról, hogy mely terület mikor és milyen ütemben kerül átadás. Nincs arról sem információnk, hogy az épületek illetve az eszközök átadása megtörténik-e, vagy a fenntartási és üzemeltetési költségek maradnak az önkormányzatoknál. 

A közoktatás és a bölcsődei ellátás területén a feladatfinanszírozással tervezzük meg a kiadásokat, az egyéb területeken törekedni kell a takarékos gazdálkodásra, illetve szinten tartásra. 
Fontos figyelembe venni, hogy hosszú távú kötelezettséget jelent a kötvény törlesztése, illetve ennek kamatai. A bevételeket úgy kell megtervezni, hogy azok esetleges elmaradása ne okozzon hiányt, az óvatosság elvét alkalmazva tervezzünk.
Néhány bevételi forrás (bérlakások, vízdíj) tekintetében már született döntés az elmúlt ülésen, azonban az alábbi tételek tekintetében szükséges még döntést hozni:
· Iparűzési adó: jelenleg 1,7 % – max. 2 % lehet, de nem javasoljuk emelni.

· Infrastruktúrafejlesztési hozzájárulás (IFA): jelenleg 350 ezer Ft/új telek – nem javasoljuk emelni.
· Ingatlanadó: módosítását javasoljuk /külön előterjesztésben szerepel/.

· Nevelési intézmények étkezési díjai: módosítását javasoljuk /külön előterjesztésben szerepel/.

· Közterület-használati díjak: emelését javasoljuk /külön előterjesztésben szerepel/.

· Cafetériarendszer fenntartása.
…/2011. (XII. 14.) ÖKT határozati javaslat
Sülysáp Nagyközség Önkormányzatának Képviselő-testülete a 2012. évi költségvetés készítésének állásáról szóló tájékoztatást elfogadja, és a továbbtervezéshez az alábbi döntéseket hozza:

1./ Az iparűzési adó mértékét a 2012. évre a jelenlegivel azonos mértékben tartja fenn.

2./ Az infrastruktúrafejlesztési hozzájárulás (IFA) összegét a 2012. évre a jelenlegivel azonos összegen tartja fenn.

3./ Az önkormányzati szabályozású Cafetériarendszert a Ktv. szerint, illetve bruttó …. Ft/év/fő összeggel fenn kívánja tartani / megszünteti.
4./ Felkéri a jegyzőt a szükséges intézkedések megtételére.

Határidő: 1./ azonnal; 2./-3./ 2011. decemberi ülés
Felelős: jegyző
Sülysáp, 2011. december 5.

Tóth Krisztina s.k.

